รัฐบาลไทย-ข่าวทำเนียบรัฐบาล-กรมทางหลวงชนบทรับมือสถานการณ์อุทกภัยในพื้นที่ภาคใต้อย่างใกล้ชิด พร้อมทั้งเตรียมกำลังคนและเครื่องมือเครื่องจักร
วันอังคารที่ 20 ธันวาคม 2565
กรมทางหลวงชนบทรับมือสถานการณ์อุทกภัยในพื้นที่ภาคใต้อย่างใกล้ชิด พร้อมทั้งเตรียมกําลังคนและเครื่องมือเครื่องจักร
เพื่ออํานวยความสะดวกปลอดภัยให้กับประชาชนอย่างเต็มกําลัง ตามนโยบายรัฐมนตรีว่าการกระทรวงคมนาคม
นายอภิรัฐ ไชยวงศ์น้อย อธิบดีกรมทางหลวงชนบท กระทรวงคมนาคม กล่าวว่า เนื่องจากมีมรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามันมีกําลังแรง ทําให้ภาคใต้มีฝนตกหนักถึงหนักมากหลายพื้นที่ ทั้งนี้ ในส่วนของกรมทางหลวงชนบท (ทช.) ได้สั่งการให้หน่วยงานในพื้นที่ภาคใต้ ประกอบด้วย สํานักงานทางหลวงชนบทที่ 4 (เพชรบุรี) สํานักงานทางหลวงชนบทที่ 11 (สุราษฎร์ธานี) สํานักงานทางหลวงชนบทที่ 12 (สงขลา) สํานักงานทางหลวงชนบทที่ 14 (กระบี่) และแขวงทางหลวงชนบทในสังกัดจัดเจ้าหน้าที่ลาดตระเวนติดตามเฝ้าระวังถนนในโครงข่ายทางหลวงชนบทอย่างใกล้ชิด ซึ่งนอกจากจะให้เตรียมเครื่องมือ เครื่องจักร วัสดุอุปกรณ์ ป้ายเตือน หลักนําทาง สะพานเบลีย์ และยานพาหนะแล้ว ยังได้กําชับให้เฝ้าระวังในพื้นที่ที่มีความเสี่ยงในการเกิดเหตุดินสไลด์บนถนนทางหลวงชนบท พร้อมเน้นย้ําให้จัดชุดลาดตระเวนสํารวจพื้นที่เสี่ยงเป็นพิเศษ เพื่อให้สามารถบริหารจัดการเส้นทางและเข้าดําเนินการแก้ไขได้อย่างรวดเร็วเมื่อเกิดเหตุ เป็นการอํานวยความสะดวกปลอดภัยให้กับผู้ใช้เส้นทาง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม อาทิ แขวงทางหลวงชนบทนราธิวาส ซึ่งปัจจุบันในพื้นที่ยังมีฝนตกหนักอย่างต่อเนื่อง ส่งผลให้มีถนนทางหลวงชนบทได้รับผลกระทบจากอุทกภัยในพื้นที่ จํานวน 12 สายทาง ดังนี้
สามารถสัญจรผ่านได้ 3 สายทาง คือ
1. นธ.4023 แยก ทล.4056 - บ้านแบง อําเภอสุไหงปาดี จังหวัดนราธิวาส ช่วง กม. ที่ 4+000 - 4+200
2. นธ.4026 แยก ทล.4055 - บ้านยานิง อําเภอเจาะไอร้อง จังหวัดนราธิวาส ช่วง กม. ที่ 0+000 - 0+300
3. นธ.2031 แยก ทล.42 - ถนนสาย ข ผังเมืองรวม เมืองสุไหงโก-ลก อําเภอสุไหงโก-ลก จังหวัดนราธิวาส ช่วง กม. ที่ 6+000 - 7+000
สายทางที่มีระดับน้ําท่วมสูง 30 - 80 เซนติเมตร ไม่สามารถสัญจรผ่านได้ 9 สายทาง คือ
1. นธ.4001 แยก ทล.4056 - บ้านตันหยงมัส อําเภอระแงะ จังหวัดนราธิวาส ช่วง กม. ที่ 4+400 - 5+600
2. นธ.4008 แยก ทล.4055 - บ้านป่าไผ่ อําเภอระแงะ จังหวัดนราธิวาส ช่วง กม. ที่ 0+000 - 0+600
3. นธ.4010 แยก ทล.4057 - บ้านบูเก๊ะตา อําเภอแว้ง จังหวัดนราธิวาส ช่วง กม.ที่ 9+800 - 10+500 และ ช่วง กม. ที่ 11+300 - 12+000
4. นธ.4011 แยก ทล.4055 - บ้านบูเก๊ะซามี อําเภอจะแนะ จังหวัดนราธิวาส ช่วง กม. ที่ 5+000 - 6+000 และช่วง กม. ที่ 8+200 - 8+700
5. นธ.4016 แยก ทล.4066 - บ้านกาโด๊ะ อําเภอรือเสาะ จังหวัดนราธิวาส ช่วง กม. ที่ 3+000 - 3+100
6. นธ.5027 แยก ทช.นธ.4013 - บ้านบาโงสะโต อําเภอระแงะ จังหวัดนราธิวาส ช่วง กม. ที่ 29+600 - 29+700
7. นธ.2003 แยกทล.42 - บ้านมะนังตายอ อําเภอเมือง จังหวัดนราธิวาส ช่วง กม. ที่ 5+800 - 7+000
8. นธ.6038 บ้านโคกยาง - บ้านปลักปลา อําเภอตากใบ จังหวัดนราธิวาส ช่วง กม. ที่ 0+000 - 3+500
9. นธ.4013 แยก ทล.4060 - บ้านน้ําวน อําเภอศรีสาคร จังหวัดนราธิวาส กม. ที่ 13+550 เนื่องจากคอสะพานชํารุด ปัจจุบันแขวงทางหลวงชนบทนราธิวาสได้ดําเนินการติดตั้งเครื่องหมายจราจร ป้ายปิดสะพานและป้ายประชาสัมพันธ์ทางเลี่ยงเพื่อให้ประชาชนผู้ใช้เส้นทางในพื้นที่ได้รับทราบแล้ว ตลอดจนได้จัดกําลังเจ้าหน้าที่เฝ้าติดตามอย่างใกล้ชิด เพื่อประเมินแนวทางแก้ไขและซ่อมบํารุงอย่างเร่งด่วนภายหลังน้ําลดต่อไป
ทั้งนี้ หากประชาชนต้องการแจ้งเหตุอุทกภัยหรือขอความช่วยเหลือสามารถติดต่อได้ที่แขวงทางหลวงชนบททุกจังหวัด หรือสายด่วน ทช. โทร. 1146